贈呂洞賓
作者：鍾離權
朝代：唐

paragraphs: 知君幸有英靈骨，所以教君心恍惚。
含元殿上水晶宮，分明指出神仙窟。
大丈夫，遇真訣，須要執持心猛烈。
五行匹配自刀圭，執取龜蛇顛倒訣。
三尸神，須打徹，進退天機明六甲。
知此三要萬神歸，來駕火龍離九闕。
九九道至成真日，三界四府朝元節。
氣翱翔兮神烜赫，蓬萊便是吾家宅。
羣仙會飲天樂喧，雙童引入昇玄客。
道心不退故傳君，立誓約言親灑血。
逢人兮莫亂說，遇友兮不須訣。
莫怪頻發此言辭，輕慢必有陰司折。
執手相別意如何，今日爲君重作歌。
說盡千般玄妙理，未必君心信也麽。
子後分明說與汝，保惜吾言上大羅。